**Erasmus + 2020-1-HU01-KA102-078178**

**Launai Miklós Református Iskola, tanári mobilitás**

Barcelona

2022. október 16-22.

**Beszámoló**

 Második tanári mobilitásunkat, mely hét szakmai tanárra vonatkozott, 2020-ban terveztük megvalósítani, de a pandémia miatt ez több évet csúszott.

A 2022-es tanévben egy olyan kolléganő is a tantestület része lett, aki Spanyolországban lakott hosszú ideig, így a spanyol nyelvben segítségünkre tudott lenni az ottlétünk idején. Bár munkanyelvnek az angolt határoztuk meg, ez sok helyen nem volt használható.

Dörömbözy Margit igazgatónő úgy kérte a kiutazásunkat, hogy legyen megérkezésünkkor még a fix programok előtt egy napunk, melyet szabadon felhasználhatunk. Így már vasárnap délelőtt a szálláson lehettünk, mely rendkívül jó fekvésű, szép környezetben elhelyezkedő ifjúsági szálló volt. A fogadtatás kellemes, de nem túl szervezett.

 Az első délután a környék felfedezése volt, melyet az átvett tömegközlekedési bérletek is lehetővé tettek. Ezzel a tengerpartra is eljutottunk ezen a napon.

A megszervezett munkahelyi látogatások rendben lezajlottak, pl. a Pypa Print, a 137 Degrees nevű kerámia műhely, a My Little Makers vállalkozás , bár ez általános iskolai korosztályra volt kitalálva, mégis jó volt látni milyen az egész struktúra, és hogyan működtetik, igaz, ezt csak az online bemutatóból tudhattuk meg.

 Szakmánkba leginkább a Güell Galériába szervezett program vágott, ahol a galéria vezetőjével találkozhattunk, aki szánt ránk annyi az időt, hogy bemutathassa vállalkozását. A vezető maga is alkotó lévén, jól prezentálta a kortárs műkereskedés menetét, valamint az alkotók érvényesülésének néhány lehetőségét.

Különleges élmény volt a Gaudi által tervezett Güell Park meglátogatása, melynek fekvéséből adódóan fantasztikus kilátás nyílt onnan a városra. A művészeti élményen kívül az ott gyakran előforduló zöld papagájokat csodálhattuk meg, melyek az ottani pálmafákon laktak, és közel jöttek a látogatókhoz.

A fenti programokon kívül, külön említem a saját szervezésben lezajlottakat, mivel Barcelona rengeteg lehetőséget kínált, így azokból válogatva a következőkön vettünk részt:

A Gaudi által tervezett Casa Battlo és a Casa Mila megtekintése, a Katalán Zene Háza, a Sagrada Familia külső-belső megtekintése, a Tibidabo hegy kilátója, valamint magán galériák megismerése.

Már kiutazásunk előtt tájékozódtam néhány múzeum ingyenes látogatásának lehetőségéről, így az odaérkezésünk másnapján online váltottam jegyeket ezekre, melyeket a fix programjainkhoz kellett igazítani. Fantasztikus lehetőségnek találtam a Picasso Múzeum, illetve a Katalán Nemzeti Múzeumba való ingyenes bejutást. A Nemzeti Múzeum anyaga csodás, több időt kellett volna erre biztosítanunk, hogy valóban lássuk az egészet, de sajnos csak a visszautazásunk napján tudtuk megtekinteni, ezért sietnünk kellett.

 Összességében a programok mind megvalósultak, és ott tartózkodásunk alatt csoportunk általában összehangoltan tudott működni, és nagy ajándéknak tartom, hogy ilyen programon vehettünk részt iskolai kereten belül.

**Launai Miklós Református Iskola, diák mobilitás**

Milánó

2023. július 2-23.

A Launai Miklós Református Iskola diákjai szakmai gyakorlaton 02.

 A milanói mobilitás sokkal gyorsabban, gördülékenyebben szerveződött mint az előzők, melyek a covid miatt akadályoztatva voltak.

A 12 diák, akiket kiválasztottunk az útra, a 17-21 éves korosztályt képviselték, 11 lány és egy fiú. Főként a 11. és 12. osztályból , a 13-ból egy diák jött.

Utazásunk a kisbusszal kényelmes volt, rendben megérkeztünk a milánói szállásra.

A Rezidencia Groane előtt a megadott telefonszámot hívtam megérkezésünkkor , de sajnos nem éretettek angolul, oroszul próbáltak beszélgetést kezdeményezni, sikertelenül. Egész véletlenül kiderült, hogy a gondnok is és én is beszélünk románul, innentől kezdve minden simán ment, gondnokunk mindvégig segítőkész volt, a takarítást is rendesen végezték ottlétünk alatt.

Megérkezésünk után némi átrendezésre volt szükség, mert a nemek közti különbségeket az alvó helyek kiosztásánál nem tudták figyelembe venni a szervezők.

A fiatalokat már az úton felkészítettük a váratlan helyzetekre, így az ő közreműködésükkel gyorsan kitaláltuk a megoldást.

A diákok problémamegoldó hozzáállását mindvégig tapasztaltam, néhányan igazán remekeltek ebben. Rögtön aznap megválasztottuk a felelősöket, melyeket úgy találtuk ki, hogy páronként kapjanak feladatot a gyerekek, és hetente váltsanak. Ebben benne volt az étel felelős, a mosásért felelős, de a munkanapló mentor is.

Első napon jött az Evolvo csapata (az Erasmus+ partner szervezete), mindent megbeszéltünk, azok számára akik nem beszélnek angolul, fordítottam.

A meeting után indultunk a munkahelyekre, de mivel több csapat volt, mint amennyi tutor, volt ahová csak mi, tanárok kísértük a diákokat.

Visszajönniük aznap már egyedül kellett, ahol még egy további megbeszélést tartottunk, felállítottuk az együttélés szabályait.

A következő napok a munkával, este pedig megbeszéléssel, illetve a munkanaplók ellenőrzésével teltek hétvégéig. A diákok mindvégig kezelhetőek, együttműködőek voltak.

A munkahelyek közül három nagyon jó volt az elejétől, csak az Admiral Hotelnél tapasztalták a diákok, hogy nem igen foglalkoznak velük, vagy csak nagyon keveset.

Július 12-én volt a tanár váltás, egyik kísérőtanártanár ment, helyette egy kolléganő érkezett aznap.

Ez egy rendkívül zűrös nap volt, a vihar okozta károk miatt a vonatok teljesen leálltak, kimaradtak, így reggel helyett némi kalandozást követően csak délután értünk csak a szállásra. Aznap estére be volt tervezve egy múzeum látogatás is, a Pinacoteca di Brera-t néztük meg a diákokkal. Mindenki nagyon élvezte, és érdeklődve járták be a kiállítást.

Másnap egy diáklányt orvoshoz kellett vinnem, egyik szemével napok óta gond volt, ragaszkodtam hozzá, hogy megvizsgálják. Sürgősségire mentünk, és végül nagy nehezen a receptet is megkaptuk, így, hogy angolul alig értett valaki a kórházban, rendkívül körülményes volt az eljárás.

Ottlétünk második részében a diákok már sokkal érdeklődőbbek lettek , minden előirányzott programon (városnézés, múzeum) szívesen részt vettek. A legnagyobb élmény sokunk számára a milánói dóm megtekintése, és annak tetőteraszán tett körséta volt .

Egyik hétvégén a Comoi tóhoz vonatoztunk el , mely az ottaniak közkedvelt nyaralóhelye, ahol néhányan fürödtek is . Másik alkalommal Bergamoba utaztunk , ahol a középkori városrészt fedeztük fel. Mindkettő nagy élmény volt a hőség ellenére.

A három hét alatt alig akadt probléma, csak a diákoknak lett volna előnyösebb, ha több feladatot kapnak, mert az Admiral Hotelnél dolgozók továbbra sem igen voltak foglalkoztatva, míg az Evolvo irodájánál alkalmazottak talpraesettek és lelkesek voltak.

A Purelab és a Vectorealism kimondottan jó munkahelynek bizonyultak, a diákok szívesen jártak oda, a távolság ellenére is, pedig ez utóbbihoz való odajutás három órába telt.

Utolsó meetingünk pénteken volt, ahol megkaptuk az értékeléseket és elbúcsúztunk az Evolvo munkatársaitól.

Összegezve, nagyon sokat segített, hogy két évvel ezelőtt a tanári mobilitásunk alkalmával ott jártunk, így most magabiztosabban mozogtunk a városban .A gyerekek már az első napoktól jól érezték magukat, a végére pedig tapasztalható volt a bátortalanabbak megerősödése is.

Kenéz Anikó

2023. 09. 02.